Ényē nyɔ́lɔ ǎ zu anə́ mīńkúd, bikálíg bíé bí nə anə́ ńkulu, bikabilí bíé byámbāda m̀bíl a lodo ndoe. Ngɔ̂ bíā ! Bǐ dzáŋ yǎ ! 14Ǎ Yērúzalɛm fúbúgu ǹnə́m wóe ábē ḿból yə̄ nâ ó kōdébán. A kələ kwí ábǒg áfē wāyi sɔlǐ bə̄bə̂ miǹtsogán bóe ábum dóē étē ? 15Amú kíŋ yayédan fwé a tiége á Dan, a tíege á ńkǒl yā Éfraím, yayédan amalá. 16Bɔán nâ məyɔŋ mə́ yəm dɔ́, yédégán dɔ̄ á nyɔ́l Yērúzalɛm, miǹzízíŋ myásɔ̄ á miǹnam oyǎb, ńdɔ myǎlɔ́ŋ bīkígá ású bə́tísɔ̌n yā Yúda; 17myǎkɔ́dan nyé á nyɔ́l anə́ bə́nɔ́nī bə́ afúb, amú á ngábɛn ma, Ǹtondôbə énye a kɔ́bɔ̄. 18Wakyə́bə ai amalá tē ású dulu dóe ai mim̀bɔán míe. Amalá dóe dílī ! Abím áyǒl tē ! Lâbi wa á zɔ́ŋ ǹnə́m. Miǹtyé mí profɛ́d ású abé ládzimbi ǹnam 19Abum dáma ! Abum dáma, abím miǹtyé ! Məhɛl mə́ ńnə́m wáma! Ǹnə́m wâkud ma âbum, mə sə̌ kig dzǎm ku évōl, amú mə̄ wóg kíŋ tɔ̄ŋ, ekígá bitá. 20Báyēdan amalá ai ámālá ávɔ̄g, ǹnam ósə ó ńtɔa yǎ bīlíg bilíg, bibə̌m byáma bí man yǎ tsamban təge ai ayé, məsɔbɔ́ máma, anə́ dís lákábada. 21A kələ kwí ábǒg áfē māyi yén ndəm, yə mayi fɔ́ɔ́ wóg kíŋ tɔ̄ŋ ? 22Amú áyɔŋ dáma á nə akúd, bâyə̌m kig ma, bə́ nə̄ bɔ́ngɔ́ yā bə́ bə̄lə́ kig fəg, təge ai ǹló, bə́ nə fəg hə ású ḿbɔán ábé, ású m̀bəŋ, fəg ǹdzáŋán.